આ તરફ એક સાહસિક પુરૂષ વિદેશ જઈને વિદ્યાપ્રાપ્તિ કરી આવ્યો છે તેને, જાણે એણે ઘોર પાપ કર્યુ હોય તેમ, ગુજરાતીની સર્વોત્તમ જ્ઞાતિ કહી રહી છે કે, ‘એક વાર તું શેર સીસાનો ધગધગતો રસ પીને આવ, પછી અમે તને જ્ઞાતિમાં દાખલ કરીશું.’ એક બીજી જ્ઞાતિ વળી આવું વિદેશગમન કરી આવેલા એક બીજા નરવીરને પડખે ઘડીભર લાગવગને જોરે ઊભી રહે છે તો એ આખી જ્ઞાતિનો બહિષ્કાર થાય છે, ને તેમાનાં સૌ મૂછો મૂંડાવી ગૌમૂત્ર ને છાણથી પવિત્ર થઈ પ્રાયશ્ચિત કરે છે ત્યારે જ તેનો ‘ડુપ્પાક લાડુ’નો વહેવાર પાછો શરૂ થાય છે. આમ, સમાજમાં જ્યાં જુઓ ત્યાં અજ્ઞાન, વહેમ નિર્બળતા ને જડતા વ્યાપી ગયાં છે ને નવા યુગના તીવ્ર મંથનને નોતરી રહ્યાં છે.